నేతాజీ జయంతి

నేతాజీ జయంతి - అధికారికంగా పరాక్రమ్ దివస్ అని పిలుస్తారు. ఇది ఒక ప్రముఖ భారతీయ స్వాతంత్ర్య సమరయోధుడు నేతాజీ సుభాస్ చంద్రబోస్ పుట్టినరోజు సందర్భంగా యావత్ భారతదేశంలో జరుపుకునే జాతీయ కార్యక్రమం. ఇది ఏటా జనవరి 23న జరుపుకుంటారు. భారత స్వాతంత్ర్య ఉద్యమంలో నేతాజీ సుభాస్ చంద్రబోస్ కీలక పాత్ర పోషించారు. అతను ఇండియన్ నేషనల్ ఆర్మీ (ఆజాద్ హింద్ ఫౌజ్) అధిపతి.

1879లో జనవరి 23న ఒడిశాలోని కటక్‌లో జానకీ నాథ్, ప్రభావతీ బోస్‌లకు నేతాజీగా గుర్తింపు పొందిన సుభాష్ చంద్రబోస్ జన్మించారు. చిన్నతనం నుంచి విద్యలో రాణించాడు. రామకృష్ణ పరమహసం, స్వామి వివేకానందుడి మార్గంలో పయనించి సన్యాసం తీసుకోడానికి తీర్మానించాడు. వారు ఉపదేశించిన దేశాభిమానంతో ముందుకు సాగాడు. జాతీయ కాంగ్రెస్‌లో చేరి దేశ స్వాతంత్ర పోరాటంలో పాలు పంచుకున్నాడు. బ్రిటిష్‌ ‌వారిని తరిమికొట్టడానికి ప్రపంచ వ్యాప్తంగా ఉన్న ఇంగ్లాండ్‌ ‌వ్యతిరేకులను కలసి ఒక ఐక్యకార్యాచరణ కార్యక్రమానికి ప్రయత్నం చేసాడు. ఆజాద్ హింద్ ఫౌజ్‌ సంస్థను స్థాపించి ఆర్మీని ఏర్పాటు చేసాడు. స్వాతంత్ర పోరాట సమయంలో బ్రిటీష్‌ ‌కు వ్యతిరేఖంగా జైళుకు వెళ్లిన బోస్‌, 1936‌లో దేశ బహిష్కరణకు కూడా గురయ్యాడు.  

1945లో ఆగ‌స్ట్ 18న తైపీలో జ‌రిగిన విమాన ప్రమాదంలో అనూహ్య రీతిలో సుభాష్ చంద్రబోస్ మ‌ర‌ణించినట్లు భావిస్తున్నారు. నేతాజి అదృశ్యం పై నేటికీ వివాదం కొన‌సాగుతూనే ఉంది.

కార్యక్రమాలు 
నేతాజీ సుభాస్ చంద్రబోస్ అదృశ్యమైన సుమారు 5 నెలల తర్వాత, నేతాజీ జయంతిని రంగూన్‌లో ఘనంగా జరుపుకున్నారు. ఇది భారతదేశం అంతటా సాంప్రదాయంగా మారింది. పశ్చిమ బెంగాల్,  జార్ఖండ్,  త్రిపుర, అస్సాం రాష్ట్రాలలో ఇది అధికారిక సెలవుదినం. ఈ రోజున భారతావని నేతాజీకి నివాళులర్పిస్తుంది. 2021లో ఆయన 125వ జయంతి సందర్భంగా మొదటిసారిగా నేతాజీ జయంతిని పరాక్రమ్ దివస్‌గా జ‌రుపుకోవాలని భార‌త ప్ర‌భుత్వం ప్రకటించింది.

మూలాలు